Title: ประกาศสำนักงานตำรวจแห่งชาติ เรื่อง การกำหนดหน่วยงานและเขตอำนาจการรับผิดชอบหรือเขตพื้นที่การปกครองของส่วนราชการ (ฉบับที่ 19) พ.ศ. 2561

ประกาศสำนักงานตำรวจแห่งชาติ
เรื่อง
การกำหนดหน่วยงานและเขตอำนาจการรับผิดชอบหรือเขตพื้นที่การปกครอง
ของส่วนราชการ
(ฉบับที่ ๑๙)
พ.ศ. ๒๕๖๑[๑]

ตามที่ได้มีประกาศสำนักงานตำรวจแห่งชาติ เรื่อง การกำหนดหน่วยงานและเขตอำนาจการรับผิดชอบหรือเขตพื้นที่การปกครองของส่วนราชการ
ลงวันที่ ๗ กันยายน พ.ศ. ๒๕๕๒ กำหนดเขตอำนาจการรับผิดชอบหรือเขตพื้นที่การปกครองของกองบัญชาการตำรวจสอบสวนกลาง
และประกาศสำนักงานตำรวจแห่งชาติ เรื่อง การกำหนดหน่วยงานและเขตอำนาจการรับผิดชอบหรือเขตพื้นที่การปกครองของส่วนราชการ (ฉบับที่ ๑๗) พ.ศ. ๒๕๖๑ ลงวันที่ ๙ เมษายน พ.ศ. ๒๕๖๑ แก้ไขเพิ่มเติมเขตอำนาจการรับผิดชอบหรือเขตพื้นที่การปกครองของกองบังคับการปราบปรามกองบัญชาการตำรวจสอบสวนกลางไว้แล้ว
นั้น

เนื่องจากได้มีการตรากฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ (ฉบับที่ ๙) พ.ศ. ๒๕๖๑ ปรับปรุงการแบ่งส่วนราชการให้มีกองบังคับการถวายความปลอดภัยและปฏิบัติการพิเศษ
เป็นส่วนราชการในสังกัดกองบัญชาการตำรวจสอบสวนกลาง และให้มีกองกำกับการสนับสนุนเป็นส่วนราชการในสังกัดกองบังคับการปราบปราม
โดยให้ยกเลิกกองกำกับการปฏิบัติการพิเศษ  ดังนั้น เพื่อประโยชน์ในการปฏิบัติราชการจึงสมควรกำหนดเขตอำนาจการรับผิดชอบหรือเขตพื้นที่การปกครองของส่วนราชการดังกล่าว

ฉะนั้น
อาศัยอำนาจตามความในมาตรา ๖ แห่งพระราชกฤษฎีกาแบ่งส่วนราชการสำนักงานตำรวจแห่งชาติ
พ.ศ. ๒๕๕๒ ข้อ ๕ ของกฎกระทรวงแบ่งส่วนราชการเป็นกองบังคับการหรือส่วนราชการอย่างอื่น
ในสำนักงานตำรวจแห่งชาติ พ.ศ. ๒๕๕๒ และคำสั่งสำนักนายกรัฐมนตรี ที่ ๓๒๓/๒๕๖๐ ลงวันที่
๔ ธันวาคม พ.ศ. ๒๕๖๐ เรื่อง มอบหมายและมอบอำนาจให้รองนายกรัฐมนตรีและรัฐมนตรีประจำสำนักนายกรัฐมนตรีปฏิบัติราชการแทนนายกรัฐมนตรี
นายกรัฐมนตรีจึงออกประกาศกำหนดหน่วยงานและเขตอำนาจการรับผิดชอบหรือเขตพื้นที่การปกครองของส่วนราชการในสังกัดสำนักงานตำรวจแห่งชาติไว้
ดังต่อไปนี้

ข้อ
๑  ให้ยกเลิกการกำหนดหน่วยงานและเขตอำนาจการรับผิดชอบหรือเขตพื้นที่การปกครองของกองบังคับการปราบปราม
ในสังกัดกองบัญชาการตำรวจสอบสวนกลาง ตามประกาศสำนักงานตำรวจแห่งชาติ เรื่อง
การกำหนดหน่วยงานและเขตอำนาจการรับผิดชอบหรือเขตพื้นที่การปกครองของส่วนราชการ
(ฉบับที่ ๑๗) พ.ศ. ๒๕๖๑ ลงวันที่ ๙ เมษายน พ.ศ. ๒๕๖๑

ข้อ
๒  ให้กำหนดหน่วยงานและเขตอำนาจการรับผิดชอบหรือเขตพื้นที่การปกครองของกองบังคับการถวายความปลอดภัยและปฏิบัติการพิเศษ
กองบัญชาการตำรวจสอบสวนกลาง

ข้อ
๓  ให้กำหนดหน่วยงานและเขตอำนาจการรับผิดชอบหรือเขตพื้นที่การปกครองของส่วนราชการตามข้อ
๑ และข้อ ๒ โดยมีรายละเอียดตามบัญชีแนบท้ายประกาศนี้

ข้อ
๔  ประกาศฉบับนี้ใช้บังคับตั้งแต่วันที่ ๑
ตุลาคม พ.ศ. ๒๕๖๑ เป็นต้นไป

ประกาศ
ณ วันที่ ๑๔ กันยายน พ.ศ. ๒๕๖๑
พลเอก
ประวิตร  วงษ์สุวรรณ
รองนายกรัฐมนตรี
ปฏิบัติราชการแทน
นายกรัฐมนตรี

[เอกสารแนบท้าย]

๑.
บัญชีแสดงหน่วยงานและเขตอำนาจการรับผิดชอบหรือเขตพื้นที่การปกครองของกองบัญชาการตำรวจสอบสวนกลาง

(ดูข้อมูลจากภาพกฎหมาย)

ชญานิศ/จัดทำ
๒๘ มีนาคม ๒๕๖๒

[๑] ราชกิจจานุเบกษา
เล่ม ๑๓๕/ตอนพิเศษ ๒๔๒ ง/หน้า ๑/๑ ตุลาคม ๒๕๖๑